Onwettige staking ontwrig dienste in Tshwane | Maroela Media
Busdienste en vullisverwydering is onder die dienste wat ontwrig is. (Foto: @smith_tshepi/Twitter)
Die onwettige staking wat lede van die munisipale werkersvakbond Samwu in Tshwane van stapel gestuur het, ontwrig die lewering van talle dienste in die stad.
Munisipale werkers het die strate ingevaar ná 'n geskil tussen die vakbond en die Tshwane-metro oor die implementering van salarisverhogings en ander voordele.
Die staking volg ondanks die feit dat die arbeidshof in Johannesburg verlede week 'n hofbevel toegestaan het wat die staking as onwettig verklaar.
Selby Bokaba, woordvoerder van die Tshwane-metro, sê die stad se busdiens, ook die A re Yeng-diens, is onder meer ontwrig.
"Vullisverwydering in die middestad is tydelik opgeskort omdat toegang tot die Rosslyn-depot versper word. Die kantoor in Lyttelton, Centurion, is gevolglik ook gesluit."
Volgens Bokaba word sommige werkers geïntimideer terwyl ander gewelddadig by die Wonderboom-kragdepot verwilder is.
(Foto: Samwu Greater Tshwane/Twitter)
Die Akasia-toetssentrum is ook gesluit nadat werkers by die sentrum gedwing is om aan die staking deel te neem.
"Hoewel ander munisipale dienste nie deur die staking geraak word nie, bestaan die moontlikheid dat krag-, water- en sanitasiedienste ook beïnvloed kan word," sê hy.
Die metro doen tans 'n kosteberekening van die skade wat tot dusver aangerig is – en sal dié rekening na verwagting aan Samwu stuur.
Die metro het 'n beroep op inwoners gedoen om geduldig te wees.
Dié staking volg kort nadat die metaalwerkersvakbond Numsa 'n nasionale staking van stapel gestuur het toe loononderhandelings 'n dooie punt bereik het.
Luidens berigte het die drie week lange staking die ingenieursbedryf miljoene rande gekos.
Onder aanhitsing van die anc.
Ons moet darem nou tot n punt kom wat ons of die tuig neerle en heeltemal oorgee, of ons moet die sware juk afgooi en na onsself begin kyk. Of gaan ons die belt nog bietjie stywer trek en aanhou agteruit steier ?
BLM!! Suid-Afrika word op hulle knieë gedwing.
Daar moet baie meer onverbiddelik opgetree word teen verdomde stakers. Wie gee hul die reg om eiendom van die wat belasting betaal blatant te verwoes of vernietig? En waar is die patetiese SAP wat die dinge moet verhoed? Ek skaam my tot in my diepste wese!SVP stuur rekening aan beide SAMWU en SA Staat. Dagvaar hulle!!!
Duisende sit agv covid sonder werk. Besighede trek swaar en maak toe, en te midde hiervan wil mense staak vir meer geld! Dan nog eiendom vernietig e beskadig. En die SAP en regering het nie die inbors om op te tree nie. Ai my president, wat maak jy